ངོར་ཆེན་དཀོན་མཆོག་ལྷུན་གྲུབ་ཀྱིས།སྣང་གསུམ་མཛེས་རྒྱན་ལས།སྤྱིར་འཕགས་ཡུལ་གྱི་གྲུབ་ཆེན་རྣམས་ཀྱིས་རྡོ་རྗེ་ཐེག་པའི་ལམ་གྱི་སྲོག་ཤིང་ལ་གནད་དུ་ཆེ་བ་དྲུག་བཤད་དེ།སངས་རྒྱས་ཡེ་ཤེས་ཞབས་ནི།སྲིད་པའི་སྡུག་བསྔལ་གྱི་རྩ་བ་ཐ་མལ་རྣམ་རྟོག་ཡིན་པས།དེའི་གཉེན་པོ་ལྷའི་ང་རྒྱལ་བསྒོམ་པ་བསྐྱེད་རིམ་གནད་དུ་ཆེ་བར་བཞེད་དེ།སྒྲུབ་ཐབས་ཀུན་བཟང་ལས།ཐ་མལ་རྣམ་རྟོག་རྒྱུན་ནི་མ་གཏོགས་པར།སྲིད་པའི་སྡུག་བསྔལ་གཞན་ཅིའང་ཡོད་མ་ཡིན།།དེ་དང་རྣམ་པ་འགལ་བར་གྱུར་སེམས་ལ།།སེམས་ནི་དངོས་སུམ་དག་ཏུ་རྟོགས་པར་འགྱུར།།ཟབ་ཅིང་རྒྱ་ཆེ་བ་ཡི་བདག་ཉིད་ཅན།གང་ཡིན་དེར་ནི་ཀུན་རྟོག་སྣང་མི་འགྱུར།།ཞེས་གསུངས།འཕགས་པ་ཀླུ་སྒྲུབ་ནི།འཁོར་བའི་སྡུག་བསྔལ་གྱི་རྩ་བ་རླུང་ལ་བརྟེན་ནས་སེམས་ཀྱི་འཕྲོ་འདུ་སྣ་ཚོགས་བྱས་པ་ལས་བྱུང་བའི་ཉོན་མོངས་དང་རྣམ་རྟོག་ཡིན་པས།དེའི་གཉེན་པོ་རླུང་བསྒོམ་པ་གནད་དུ་ཆེ་བར་བཞེད་དེ།རིམ་ལྔ་ལས།རླུང་རྣམས་ཕྲ་བའི་གཟུགས་ཀྱིས་ནི།།ཤེས་དང་ཡག་དག་འདྲེས་གྱུར་ཏེ།།དབང་པོའི་ལམ་ནས་བྱུང་ནས་ནི།།ཡུལ་ཀུན་ལ་ནི་དམིགས་པར་བྱེད།།ཅེས་གསུངས།རྡོ་རྗེ་དྲིལ་བུ་པ་ནི།འཁོར་བའི་རང་བཞིན་རྒྱུ་རྣམ་རྟོག་དང་།འབྲས་བུ་སྡུག་བསྔལ་ཡིན་ལ།དེའི་གཉེན་པོ་མྱང་འདས་ཀྱི་རྒྱུ་ཏིང་ངེ་འཛིན་ཡིན་ཞིང་།ཏིང་ངེ་འཛིན་དེ་ཡང་ཐབས་གཞན་ཇི་ཙམ་འབད་ཀྱང་སྐྱེ་དཀའ་ལ།བླ་མ་དང་མཁའ་འགྲོའི་བྱིན་རླབས་ཞུགས་ན་སྐྱེ་སླ་བས།བྱིན་རླབས་གནད་དུ་ཆེ་བར་བཞེད་དེ།དེས་མཛད་པའི་བསམ་གྱིས་མི་ཁྱབ་པའི་རིམ་པ་ལས།བླ་མའི་བྱིན་རླབས་ཙམ་གྱིས་ནི།།སྐད་ཅིག་ཉིད་ལ་འབྱུང་གང་ཡིན།།འཁོར་ལོ་སྡོམ་པ་སྦས་པ་ཡི།བྱིན་རླབས་རིམ་པ་འདི་བཤད་བྱ།ཞེས་གསུངས།རྒྱ་ཆེན་ཨིནྡྲ་བྷཱུ་ཏི་ནི།འཁོར་བའི་རང་བཞིན་སྡུག་བསྔལ་ཡིན་ལ།དེའི་གཉེན་པོ་བདེ་བ་ཡིན་ཞིང་།བདེ་བའི་གཙོ་བོ་ཕྱག་རྒྱ་བསྟན་པ་ལས་འབྱུང་བས།ཕྱག་རྒྱའི་ལམ་གནད་དུ་ཆེ་བ་བཞེད་དེ།དབང་ཡོན་ཏན་རིམ་པ་ལས།བདེ་བས་བདེ་བ་ཆེན་པོ་ཀུན།།སྲིད་པའི་སྡུག་བསྔལ་གཅོད་བྱེད་ཅིང་།།མྱ་ངན་འདས་པའི་གནས་ཐོབ་ཅེས།།བཅོམ་ལྡན་འདས་ཀྱིས་དེ་སྐད་གསུངས།།ཞེས་གསུངས།གྲུབ་ཆེན་ས་ར་ཧ་དང་ཏོག་རྩེ་པ་ལ་སོགས་པ་ནི།འཁོར་བའི་སྡུག་བསྔལ་གྱི་རྩ་བ་དངོས་པོ་ལ་མངོན་པར་ཞེན་པ་ཡིན་པས།དེའི་གཉེན་པོ་སྟོང་ཉིད་ཕྱག་རྒྱ་ཆེན་པོ་བསྒོམ་པ་གནད་དུ་ཆེ་བར་བཞེད་དེ།དོ་ཧ་ལས།ཀྱེ་ལགས་གང་སྨྲས་རྫུན་ཞིང་ལོག་སྨྲ་དེ་བོར་ལ།།གང་ལ་ཞེན་པ་ཡོད་པ་དེ་ཡང་ཐོང་།རྟོགས་པར་གྱུར་ན་ཐམས་ཅད་དེ་ཡིན་ཏེ།།དེ་བས་གཞན་ཞིག་སུས་ཀྱང་ཤེས་མི་འགྱུར།།ཞེས་གསུངས།སློབ་དཔོན་བིར་ཝ་པ་ནི།འཁོར་བའི་སྡུག་བསྔལ་གྱི་རྩ་བ་ཀུན་ནས་ཉོན་མོངས་ཀྱི་རྟེན་འབྲེལ་ལས་བྱུང་བ་ཡིན་ལ།དེའི་གཉེན་པོ་རྣམ་བྱང་གི་རྟེན་འབྲེལ་ཡིན་ཞིང་རྟེན་འབྲེལ་གྱི་གནད་ཤེས་ན།ཉོན་མོངས་དང་རྣམ་རྟོག་ཀྱང་ལམ་དུ་འགྱུར་ལ།གནད་མ་ཤེས་ན་ལྷ་དང་སྟོང་ཉིད་བསྒོམ་པ་རྣམས་ཀྱང་བར་ཆད་དུ་འགྲོ་བའི་སྐབས་སྲིད་པས་རྟེན་འབྲེལ་ཉིད་གནད་དུ་ཆེ་བར་བཞེད་དེ།གསུང་ངག་ལས།རྟེན་ཅིང་འབྲེལ་བ་འབྱུང་བ་ལྔས་ལམ་ཡོངས་སུ་རྫོགས་པར་བསྟན་ཏོ་ཞེས་གསུངས།དེས་ན་གནད་དུ་ཆེ་བ་ལྔ་ཡང་རྟེན་འབྲེལ་གནད་དུ་ཆེ་བ་ཞེས་བྱ་བ་འདིར་འདུ་བས་ན།ལམ་འདི་གཞན་ལས་རྒྱ་ཆེ་ཞིང་སྒྲོ་སྐུར་དང་བྲལ་བ་ཡིན་པར་བཞེད་དོ།དེ་ལྟ་བུའི་རྟེན་འབྲེལ་གྱི་ཐོག་མ་དབང་ནས་སྒྲིག་དགོས་པར་བཞེད་དེ།རྗེ་ས་ཆེན་གྱིས་དབང་བཞིའི་ངོ་སྤྲོད་ལས།རྣལ་འབྱོར་དབང་ཕྱུག་བིར་ཝ་པ།།གསང་སྔགས་རྡོ་རྗེ་ཐེགས་པ་ལ།།རྟེན་འབྲེལ་གནད་དུ་ཆེ་བར་བཞེད།།རྟེན་འབྲེལ་གྱི་རྩ་བ་དབང་བསྐུར་ཡིན།།ཞེས་དང་།དེའི་རང་འགྲེལ་ལས།སྤྱིར་གསང་སྔགས་རྟེན་འབྲེལ་ལམ་དུ་བྱེད་པ་ཡིན་ལ།རྟེན་འབྲེལ་ཐམས་ཅད་དབང་གི་དུས་སུ་སྒྲིག་པ་ཡིན་པས།ཐོག་མར་བླ་མ་ཞིག་ལ་དབང་བཞི་རྫོགས་པར་ཐོབ་པར་གལ་ཆེ།དབང་དེ་ཡང་བརྡ་ཙམ་མམ།ངོ་སྤྲོད་ཙམ་མམ།བྱིན་རླབས་ཙམ་མ་ཡིན་པར།གྲུབ་པའི་བླ་མ་བརྒྱུད་པའི་བཀའ་མ་ཆད་པ།ལྷད་མ་ཞུགས་པ།ལུས་ངག་ཡིད་ཡེ་ཤེས་སྐུ་བཞིར་བྱིན་གྱི་རློབ་པའི་རྟེན་འབྲེལ་སྒྲིག་མཁྱེན་པ་ཞིག་ལ་དཀྱིལ་འཁོར་ཆེན་པོར་དབང་བསྐུར་ཐོབ་དགོས་སོ་ཞེས་གསུང་ཞིང་།དེ་ལྟར་དབང་བཞི་ཚུལ་བཞིན་ཉམས་སུ་བླངས་པས་བུམ་དབང་གིས་ས་དྲུགགསང་དབང་གིས་ས་བཞི།ཤེས་རབ་ཡེ་ཤེས་ཀྱིས་ས་གཉིས།དབང་བཞི་པས་ས་ཕྱེད་ཐོབ་སྟེ་མཐར་འབྲས་བུར་སྤྲུལ་སྐུ།ལོངས་སྐུ།ཆོས་སྐུ།ངོ་བོ་ཉིད་སྐུ།ཤིན་ཏུ་རྣམ་པར་དག་པ་ངོ་བོ་ཉིད་ལྷུན་གྱིས་གྲུབ་པའི་སྐུ་སྟེ་ལྔ་ནི་གོ་རིམ་བཞིན་དུ་རྟེན་འབྲེལ་ལྔ་འགྲིགས་པའི་འབྲས་བུའོ།དེའང་རྟེན་འབྲེལ་འགྲིག་པའི་གཞི་ནི།རྒྱུ་རྟེན་བརྟེན་པ་གཉིས་ལས།རྟེན་ལ་ཕྱི་རོལ་གྱི་ཡུལ།ལུས་རྩ།རྩ་ཡི་གེཁམས་བདུད་རྩི།སྙིང་པོ་ཡེ་ཤེས་རླུང་སྟེ་ལྔ་དང་།བརྟེན་པ་སྒོ་ལྔའི་རྣམ་ཤེས།ཡིད་ཀྱི་རྣམ་ཤེས།ཉོན་ཡིད།ཀུན་གཞི་རྣམ་ཤེས།དེརྣམས་ཀྱི་ཆོས་ཉིད་དེ་ལྔ་ནི།གོ་རིམ་བཞིན་དུ་ཕྱི།ནང་།གསང་བ།དེ་ཁོ་ན་ཉིད།མཐའ་ཐུག་རྟེན་འབྲེལ་རྣམས་སོ།ལམ་ནི་སྨིན་བྱེད་དབང་ལ་འཇུག་པ་ཡན་ཆད་དང་།བུམ་དབང་སོགས་དབང་བཞི་དང་།གྲོལ་བྱེད་ལམ་གྱི་སྔོན་འགྲོ།བསྐྱེད་རིམ།རང་བྱིན་རླབས།དཀྱིལ་འཁོར་འཁོར་ལོ།རྡོ་རྗེ་རྦ་རླབས་ཏེ་ལྔ་ནི་གོ་རིམ་བཞིབ་དུ་རྟེན་འབྲེལ་ལྔ་འགྲིག་པའི་ཐབས་སོ།རྣམ་འབྱོར་གྱི་དབང་ཕྱུག་རྗེ་བཙུན་རིན་པོ་ཆེ་གྲགས་པ་མཚན་ལ་འཕན་ཡུལ་གྲོང་པའི་རྣམ་འབྱོར་བྱང་ཆུབ་སེངྒེའི་དྲིས་ལན་དུ།བྱང་ཆུབ་སེངྒེས་ཞུས་དོན།དབང་བསྐུར་མ་ཐོབ་པར་གསང་སྔགས་སྤྱོད་པའི་བཤད་པ་ཨེ་ཡོད་ཅེས་དང་།རྡོ་རྗེ་རྣལ་འབྱོར་མའི་བྱིན་རླབས་ཀྱིས་དབང་བསྐུར་གོ་ཨེ་ཆོད།ཁྱེད་གསང་སྔགས་ཀྱི་བདག་པོ་ཡིན་པས་གསང་སྔགས་ཀྱི་ལམ་འགྲོ་ཚུལ་ཅི་འདྲ་ཞིག་ཡིན།ནཱ་རོ་པ་དང་མར་པ་ལ་ལས་མཇལ་བར་འདོད།ལ་ལས་མ་མཇལ་བར་འདོད་པ་ལ་ཁྱེད་ལ་དེའི་རྒྱུས་མངའ་འམ་ཟེར་ནས་ཇི་ཡིན་གྱི་རྒྱུ་མཚན་ཐུག་ལ་འདོགས་པར་ཞུ།ཞེས་དྲི་བ་བཞི་བཏང་བ་ལས་དྲི་བ་དང་པོའི་ལན་དེ་སྐབས་འདིར་ཉེ་བར་འཁོ་བས་དེའི་ལན་དུ་རྗེ་བཙུན་གྲགས་རྒྱན་གྱིས་འདི་ལྟར་གསུངས་ཏེ།སྤྱིར་མ་སྨིན་པ་ལ་གསང་སྔགས་བཤད་པར་བྱ་བའི་རྒྱུད་ཀྱི་བྱེ་བྲག་རྟོག་པའི་རྒྱུད་ཅེས་བྱ་བ།འཕགས་པ་དོན་ཡོད་ཞགས་པ་ལ་སོགས་པ་འགའ་མ་གཏོགས་པ་རྒྱུད་སྡེ་བཞི་པོ་ཐམས་ཅད་ལས་རང་རང་གི་ཆོ་གས་སྨིན་པར་བྱས་པ་ལས་མ་སྨིན་པ་གཞན་ལ་བཤད་པར་བྱ་བ་གནང་བ་མ་མཐོང་སྟེ།དེ་ཡང་བྱ་བའི་རྒྱུད་ཀྱི་རྩ་བ་ལྟ་བུར་དཔུང་པ་བཟང་པོ་ལས།རིགས་དང་དམ་ཚིག་མ་ཐོབ་སྙིང་རྗེ་མེད།།དེ་བཞིན་བྱང་ཆུབ་སེམས་ནི་མ་བསྐྱེད་ཅིང་།།སངས་རྒྱས་མ་དད་ལྷ་གཞན་ལ་བརྟེན་པས།།ང་ཡི་གསང་སྔགས་བཟླས་ན་ཕུང་བར་འགྱུར།།ཞེས་བཤད་ཅེས་དང་།བྱ་བའི་རྒྱུད་ཀྱི་དཀྱིལ་འཁོར་ཀུན་ཏུ་འཇུག་པར་མ་ནུས་ན་ཡང་དཀྱིར་འཁོར་གཅིག་ཙམ་དུ་འཇུག་དགོས་ཏེ།དེ་ཉིད་ལས།བསམ་པ་ཞན་ཅིང་ཉམས་ཀྱིས་མི་ལྕོགས་པས།།དཀྱིལ་འཁོར་ཐམས་ཅད་བལྟ་བར་མི་ནུས་ནའང་།།དེ་ལས་གང་ཡང་རུང་བའི་དཀྱིལ་འཁོར་ནི།།གཅིག་ཙམ་ཞིག་ཀྱང་དད་པས་མཐོང་གྱུར་ན།།གནོད་སྦྱིན་ཚོགས་དང་མཚན་མོ་རྒྱུ་བ་དང་།།ས་བླའི་གདོན་དང་ཀུན་དང་ཀླུ་བདག་དང་།།ལྷ་ལ་སོགས་དང་བགེགས་དང་ལོག་འདྲེན་དང་།།བརྟུལ་ཞུགས་གནས་པ་དེ་ལ་གླགས་མི་བལྟ།།ཞེས་བྱ་བ་གསུངས་སོ།སྤྱོད་པའི་རྒྱུད།འཇམ་དཔལ་རྩ་རྒྱུད་ལས་ཀྱང་།ཇི་ལྟར་ཡང་དག་པའི་ལྟ་བ་མེད་པ་ལ་སྡོམ་བརྩོན་མེད་པ་དང་།སྐྱབས་སུ་མ་སོང་བ་ལ་ཆོས་པར་གཏོགས་པ་མེད་པ་དང་།བྱང་ཆུབ་ཏུ་སེམས་མ་བསྐྱེད་པ་ལ་བྱང་ཆུབ་སེམས་དཔའ་མེད་པ་ལྟར་མངོན་པར་དབང་བསྐུར་མ་བྱས་པ་ལ་ཡང་སྔགས་པའི་ཐ་སྙད་མེད་པར་རིགས་པར་བྱའོ།ཞེས་དང་།དེའི་རྒྱུད་ཕྱི་མ་ཁྲོ་བོ་རྣམ་པར་རྒྱལ་བ་ལས་ཀྱང་།ཁྱོད་ཀྱིས་དབང་མ་བསྐུར་བ་རྣམས་ལ་མིང་ཙམ་ཡང་བསྟན་པར་མི་བྱའོ་ཞེས་བཤད་དོ་ཞེས་དང་།རྣལ་འབྱོར་རྒྱུད་ཀྱི་འཕགས་པ་དེ་ཁོ་ན་ཉིད་འདུས་པ་ལས་ཀྱང་།ཁྱོད་ཀྱིས་དཀྱིལ་འཁོར་ཆེན་པོ་མ་མཐོང་བ་རྣམས་ལ་སྨྲ་བར་མི་བྱ་སྟེ།ཁྱོད་དམ་ཚིག་ཉམས་པར་འགྱུར་ཏ་རེ།ཞེས་འབྱུང་ངོ་།དེ་དག་ཐམས་ཅད་པས་ཀྱང་རྣལ་འབྱོར་ཆེན་པོའི་རྒྱུད་འདི་ནི་ཤིན་ཏུ་གསང་ཞིང་སྦ་བར་བྱ་སྟེ།དབང་གི་སྔོན་དུ་ཡང་དམ་ལ་བཞག་པ་བཞི་ལ་སོགས་པ་རྒྱས་པར་གསུངས་ལ།དཔལ་ཕྱག་རྒྱ་ཆེན་པོ་ཐིག་ལེ་ལས་ཀྱང་།དབང་མེད་ན་ནི་དངོས་གྲུབ་མེད།།བྱེ་མ་བཙིར་ཡང་མར་མེ་བཞིན།།གང་ཞིག་རྒྱུད་ལུང་ང་རྒྱལ་གྱིས།།དབང་བསྐུར་མེད་པར་འཆད་བྱེད་པ།།སློབ་དཔོན་སློབ་མ་ཤི་མ་ཐག།དངོས་གྲུབ་ཐོབ་ཀྱང་དམྱལ་བར་སྐྱེ།།ཞེས་གསུངས་ཏེ།དངོས་གྲུབ་ཐོབ་ཀྱང་ཞེས་བྱ་བ་ནི།ཐུན་མོང་གི་དངོས་གྲུབ་ནམ་མཁའ་ལ་འགྲོ་བའི་བར་ཐོབ་ཀྱང་ངན་འགྲོར་འགྲེོ་སྟེ།དབང་མ་ཐོབ་པར་ལམ་ཟབ་མོ་ཉམས་དུ་བླངས་པའི་ཕྱིར་རོ།ངེས་བརྗོད་བླ་མ་ལས་ཀྱང་།གང་ཞིག་དབང་བསྐུར་མེད་པ་ལ།།གཞན་དུ་དེ་ཉིད་མ་བསྟན་ཅིགཅེས་གསང་སྔགས་ཀྱི་ལམ་ལ་འཇུག་པར་རྒྱུད་སྡེ་བཞི་ཀར་དབང་བསྐུར་སྔོན་དུ་འགྲོ་དགོས་པ་དང་།ཁྱད་པར་དུ་བླ་མེད་ཀྱི་ཟབ་ལམ་ལ་འཇུག་པར་ངེས་པར་དབང་བསྐུར་སྔོན་དུ་འགྲོ་དགོས་པ་རྒྱལ་བས་ཡང་ཡང་གསུངས་ཤིང་།ཆོས་རྗེ་འཇམ་དཔལ་དབྱངས་ས་སྐྱ་པཎྡི་ཏས་སྡོམ་གསུམ་རབ་དབྱེ་ལས།གྲུབ་མཐའི་རྣམ་དབྱེ་མི་ཕྱེད་ཅིང་།།རྒྱུད་སྡེའི་རིམ་པ་མི་ཤེས་པར།།རྣམ་བཞག་ལེགས་ལེགས་འདྲ་ན་ཡང་།།ལྷམ་དཔེ་ཞྭ་ལ་བཀལ་བ་ཡིན།།དེས་ན་རྒྱུད་སྡེ་བཞི་པོ་ཡི།།དབང་དང་ལམ་གྱི་དབྱེ་བ་ལ།།མི་འདྲའི་དབྱེ་བ་རྣམ་བཞི་ཡོད།།རང་རང་ཆོ་ག་བཞིན་བྱེད་ན།།དེ་ནས་གསུངས་པའི་དངོས་གྲུབ་འབྱུང་།།ལ་ལ་དབང་བསྐུར་མ་བྱས་ཀྱང་།།གལ་ཏེ་སྔགས་ལ་མོས་ཐོབ་ན།།དེ་ཉིད་ཆོས་ཀྱི་སྒོ་ཡིན་པས།།གསང་སྔགས་བསྒོམ་དུ་རུང་ཞེས་ཟེར།།འོ་ན་སྡོམ་པ་མ་ཐོབ་ཀྱང་།།རབ་ཏུ་བྱུང་ལ་མོས་པ་ཉིད།།སྡོམ་པ་ལེན་པའི་སྒོ་ཡིན་པས།།སྡོམ་པ་སྲུང་བས་ཆོག་གམ་ཅི།།སེམས་བསྐྱེད་སྡོམ་པ་མ་ཐོབ་ཀྱང་།།སེམས་བསྐྱེད་པ་ལ་མོས་པ་ཉིད།།བྱང་ཆུབ་སྤྱོད་པའི་སྒོ་ཡིན་པས།།སེམས་བསྐྱེད་བླངས་ཡང་ཅི་ཞིག་དགོས།།དེ་བཞིན་སོ་ནམ་མ་བྱས་ཀྱང་།།ལོ་ཐོག་ལ་ནི་མོས་པ་ཉིད།།བཟའ་རྒྱུ་ཟ་བའི་སྒོ་ཡིན་པས།།སོ་ནམ་ལ་ཡང་འབད་ཅི་དགོས།།འདི་འདྲའི་རིགས་ཀྱི་ཆོས་ལུགས་ཀུན།།དེ་འདྲའི་རིགས་ཀྱིས་སུན་ཕྱུང་ངོ་།།ཞེས་དང་།དབང་བསྐུར་ཆོས་སྒོ་ཙམ་མ་ཡིན།།གསང་སྔགས་རྟེན་འབྲེལ་ལམ་བྱེད་པས།།རྟེན་འབྲེལ་བསྒྲིག་པའི་གདམས་ངག་ཡིན།།ཕུང་པོ་ཁམས་དང་སྐྱེ་མཆེད་ལ།།སངས་རྒྱས་ས་བོན་བཏབ་ནས་ནི།།ཚེ་འདིར་སངས་རྒྱས་བྱེད་པ་ཡི།།ཐབས་ལ་དབང་བསྐུར་ཞེས་སུ་བཏགས།།དེས་ན་གང་ཟག་དབང་པོ་རབ།།དབང་བསྐུར་ཉིད་ཀྱིས་གྲོལ་བར་གསུངས།།དབང་གིས་གྲོལ་བར་མ་ནུས་པའི།།གང་ཟག་གཞན་ལ་བསྒོམ་དགོས་སོ།།དེས་ན་དབང་བསྐུར་ཐོབ་པ་དེ།།བསྲུང་ཞིང་འཕེལ་བར་བྱེད་པ་ལ།།བསྒོམ་པ་ཞེས་སུ་བཏགས་པ་ཡིན།།དེ་ཕྱིར་ཕ་རོལ་ཕྱིན་པ་ལ།།སེམས་བསྐྱེད་མེད་པའི་ཆོས་གཞན་མེད།།རྡོ་རྗེ་ཐེག་པའི་སྒོར་ཞུགས་ནས།།དབང་བསྐུར་ལས་གཞན་ཆོས་མེད་དོ།།དེས་ན་ཐུབ་པས་རྒྱུད་སྡེ་ལས།།དབང་བསྐུར་ཁོ་ན་བསྔགས་པ་དང་།།མཁས་རྣམས་ཅི་ནས་དབང་བསྐུར་ལ།།གུས་པའི་རྒྱུ་མཚན་དེ་ལྟར་ཡིན།།ཞེས་རྡོ་རྗེ་ཐེག་པའི་སྒོར་ཞུགས་པར་དབང་བསྐུར་ལས་གཞན་པའི་ཐབས་མེད་པར་གསལ་བར་གསུངས་ཤིང་།དབང་བསྐུར་གྱི་དོན་ནི་དབང་ཆོག་དང་དབང་རྫས་ཙམ་ལ་རྟེན་དགོས་པའི་དོན་མིན་པར་དབང་བཞི་པོ་རེ་རེ་ལའང་མཉམ་བཞག་དང་།རྗེས་སྤྱོད།བཟའ་བ།བསྲུང་བ།མི་འབྲལ་བའི་དམ་ཚིག་སྟེ་ལྔ་ལྔ་གསུངས་ཤིང་།དཔེར་ན་བུང་དབང་གི་མཉམ་མཞག་དམ་ཚིག་བསྐྱེད་རིམ།གསང་དབང་གི་མཉམ་བཞག་རྩ་རླུང་།ཤེས་རབ་ཡེ་ཤེས་ཀྱི་མཉམ་བཞག་དཀྱིལ་འཁོར་འཁོར་ལོ།དབང་བཞི་པའི་མཉམ་བཞག་རྡོ་རྗེའི་རྦ་རླབས་ལྟ་བུར་སོར་སོར་ཡོད་ཅིང་།ངོར་ཆེན་དཀོན་མཆོག་ལྷུན་གྲུབ་ཀྱིས་ལམ་འབྲས་བུ་དང་བཅས་པའི་གདམས་ངག་གི་གཞུང་ཤིང་རྒྱས་པ་གཞུང་ཇི་ལྟ་བཞིན་བཀྲི་བའི་ལམ་གྱི་དངོས་གཞིའི་ཁྲིད་ཡིག་རྒྱུད་གསུམ་མཛེས་པར་བྱེད་པའི་རྒྱན་ཞེས་བྱ་བ་ལས།རྡོ་རྗེ་ཐེག་པའི་ལུགས་ཀྱི་བརྟེན་པ་སེམས་ལ་རྟོགས་པ་འཆར་བ་རྟེན་ལུས་ལ་གནད་དུ་བསྣུན་པར་རག་ལས་པར་གསུངས་པའི་ཕྱིར་རོ།དེས་ན་སྐབས་འདིར་བསྟན་གྱི་ལུས་ནི་རྟེན་དཀྱིལ་འཁོར་བཞི་ཆར་ལ་གོ་དགོས་སོ།གང་དུ་དབང་བསྐུར་བ་གདན་སོགས་སོགས་ཏེ།བུམ་དབང་གི་དེ་ཁོ་ན་ཉིད་ལྷ་གདན་གསུམ་ཚང་བ།གསང་དབང་གི་དེ་ཁོ་ན་ཉིད་ཡི་གེ་ལ།ཤེས་རབ་ཡེ་ཤེས་ལྷའི་དེ་ཁོ་ན་ཉིད་བྱང་སེམས་ལ།དབང་བཞི་པ་ཡེ་ཤེས་ཀྱི་དེ་ཁོ་ན་ཉིད་རླུང་ལ་གདན་གསུམ་ཚང་བ་སྟེ།དེ་ཡང་སྐུར་བྱེད།བསྐུར་བྱ།སྐུར་རྫས་གསུམ་ཆར་ལ་གདན་གསུམ་ཚང་བ་ཤེས་ཤིང་བསྒོམ་པ་དང་ལྡན་པའི་སྒོ་ནས་སོ།གང་དུ་བསྐུར་རྒྱུའི་དབང་སྟེ།བྱིན་རླབས་ཕྲ་མོ་ཙམ་ལ་དབང་དུ་མིང་བཏགས་པ་ཙམ་མམ།རང་གིས་བདག་འཇུག་ལེན་པ་ཙམ་མམ།རྗེས་གནང་ཙམ་མ་ཡིན་པར།རྒྱུད་སྡེ་ནས་བཤད་པའི་དབང་གི་ཆོ་ག་ཚང་ལ་མ་ནོར་བ་ཞིག་གིས་བསྐུར་རོ།མདོར་ན་ལམ་བཞི་བསྒོམ།ལྟ་བ་བཞི་རྟོགས།གྲུབ་མཐའ་བཞི་སྙོགས།འབྲས་བུ་བཞི་ཐོབ་པ་ལ་དབང་བར་བྱས་པས་ན་དབང་སྟེ།ཞེས་གསུངས།ཡང་འགའ་ཞིག་གིས་དབང་དང་ལམ་འགལ་བ་ལྟར་སྣང་ཡང་མི་འགལ་ཏེ།རྗེ་བཙུན་རིན་པོ་གྲགས་པ་རྒྱལ་མཚན་གྱིས།རྟག་པ་གཉིས་པའི་རྣམ་པར་བཤད་པ་མ་དག་པ་རྣམས་འཇོམས་པར་བྱེད་པའི་རྣམ་འགྲེལ་དག་ལྡན་ལས།དགའ་བཞི་བཤད་པའི་སྐབས་སུ་དབང་དང་ལམ་འགལ་བར་སྙམ་པའི་དོགས་པ་ཞིག་བསླངས་ཏེ།དེའི་ལན་དུ།དབང་གི་དུས་ཉིད་དུའང་ལམ་དུ་མི་འགྱུར་བར་དེའང་མི་རིགས་ལ།དབང་དང་ལམ་འགལ་བ་ཡང་མི་རིགས་ཤིང་།ཞེས་གསུངས།འཇིག་རྟེན་ཕལ་པ་དག་ནི་ད་རིང་ང་བླ་མ་སུ་ཞིག་གི་སྐུ་མདུན་དུ་དབང་ཞུ་བར་སོང་ཡང་ཚོགས་ཆང་ཁ་ལ་རག་མ་སོང་།རྡོ་དྲིལ་མགོ་ལ་བཞག་མ་སོང་བས་ང་ལ་དབང་ཐོབ་མ་སོང་ཟེར་ཞིང་།དེ་ལྟར་བྱུང་ན་དབང་ཐོབ་ཤག་ཤག་དང་།བླ་མས་ཀྱང་དབང་བཞིའི་ངོ་སྤྲོད་ཙམ་དང་།དབང་བཞིའི་ཉམ་ལེན་ཅུང་ཟད་ཙམ་ཡང་རྒྱུད་ལ་མེད་བཞིན་དུ་དབང་སྐུར་ཅི་ཐུབ་དང་དེའི་རྗེས་སུ་འཇིག་རྟེན་ཇི་སྙེད་ཅིག་ཇ་ཚོམ་དུ་འཇུག་པ་ནི་གསང་སྔགས་ཉམ་པའི་རྟགས་མཚན་མངོན་དུ་གྱུར་པ་ཡིན་པས་གཟབ་འཚལ།ངས་འདི་ལྟར་འབྲི་དོན་ནི་སྤྱི་དབང་དུ་གྲགས་ཚད་དང་།རྒྱུད་སྡེ་འོག་མ་གསུམ་གྱི་དབང་ཙམ་གྱི་དོན་བཤད་པ་མིན་པར་གསང་སྔགས་རྡོ་རྗེ་ཐེག་པའི་བླ་མེད་ཀྱི་དབང་བཞིའི་གལ་གནད་ངོ་འཕྲོད་པར་བྱ་བའི་ཕྱིར་ཡིན།དེ་ལྟར་ཤེས་ན་གསང་སྔགས་རྡོ་རྗེ་ཐེག་པའི་ལམ་ལ་འཇུག་པར་དབང་བསྐུར་ལ་མ་རྟེན་པར་ལམ་གཞན་མེད་པར་མཁྱེན་ཡོང་།དེ་ཤེས་པས་ཐ་མལ་གྱི་ལུས་འདི་མ་སྤངས་པར་ཚེ་གཅིག་ལ་འཚང་རྒྱ་ཐུབ་པའི་གསང་སྔགས་རྡོ་རྗེ་ཐེག་པའི་མྱུར་ལམ་ཟབ་མོ་ཤེས་པར་འགྱུར་རོ།དེའང་མཚན་ཉིད་ལྡན་པའི་བླ་མ་ལས་ཐོབ་དགོས་པ་བཤད་པ་ནི་ཆོས་དང་འཇིག་རྟེན་གྱི་ཤེས་བྱ་གང་ཡང་ཐོག་མར་བསླབ་མཁན་གྱི་དགེ་རྒན་མེད་པར་ཤེས་པར་དཀའ་ཞིང་།ལྷག་དུག་སྨན་དུ་བསྒྱུར་བའི་སྨན་སྦྱོར་དང་།སྲོག་གི་ཉེན་ལ་ཐུག་པའི་བཤའ་བཅོས་ལྟ་བུ་ནི་ཉམས་མྱོང་དང་སྦྱངས་བ་གཉིས་ཀ་ལྡན་པའི་དགེན་ལ་མ་རྟེན་པར་ལག་ཏུ་ལེན་རྒྱུ་ཤིན་ཏུ་ཉེས་ཆེ་ཞིང་།དེ་བས་ཉེན་ཆེ་བ་དང་ལག་ལེན་དཀའ་བའི་མདོ་ཡི་སྐབས་སུ་ཉོན་མོངས་པ་འདོད་ཆགས་ཞེ་སྡང་རྣམས་སྤང་བྱ་བཤད་པ་དེ་དག་སྔགས་ཀྱི་སྐབས་སུ་སྤོང་མི་དགོས་པར་གྲོགས་ཀྱི་ཚུལ་དུ་རྟེན་ཏེ་སྐྱོན་ཡོན་ཏན་དུ་ལེན་པའི་གདམས་ངགབར་ཆད་དངོས་གྲུབ་ཏུ་ལེན་པའི་གདམས་ངག་ལྟ་བུའི་ལམ་ཟབ་མོ་དག་ཉམས་སུ་ལེན་པར་དེ་སྟོན་ཤེས་མཁན་གྱི་ལམ་སྟོན་མཁན་ཞིག་མེད་པར་ལམ་ལ་འཇུག་པར་མི་ནུས་པས་བླ་མའི་མན་ངག་ལ་རྟེན་དགོས་པར་བཤད་པ་ཡིན།གལ་ཏེ་སྨིན་བྱེད་ཀྱི་དབང་ལ་རྟེན་མི་དགོས་པར་རང་ཉིད་སྨིན་ཟིན་པའང་སྨིན་པའི་ལམ་གཞན་ཞིག་ཡོད་ན་བླ་མ་ལས་དབང་ལུང་མན་ངག་ཞུ་དགོས་དོན་ཅིའང་མེད།གལ་ཏེ་ད་དུང་བླ་ལ་ངེས་པར་རྟེན་དགོས་ཟེར་ན་བླ་མ་རང་ཉིད་ཀྱི་ལྟོ་ཕོ་བ་དང་མིང་སྐམ་པོ་ཙམ་ལ་རེ་སྟེ་སངས་རྒྱས་ཀྱི་བསྟན་པ་སྒེར་དཔྱོད་བདག་དབང་བྱས་པ་ཙམ་ལས་གཞན་ཅི་ཡང་མ་ཡིན་པར་ཐག་ཆོད་པས་དུས་དེ་ནས་བཟུང་སྟེ་བླ་མ་འདོར་བར་བྱའོ།འོན་ཏེ་གསང་སྔགས་ལ་འཇུག་པའི་ལམ་ནི་དབང་འདི་ཉིད་ཁོ་ནར་ཐུག་འདུག་པས་དབང་གི་གོ་དོན་དང་གལ་གནད་ལ་ཏིང་ཚུག་པར་བསླབས་ཏེ་གཟབ་པར་བྱའོ།